Selliste sõnadega piirdusid mõnd aega kõik kääbik Bilbo kõned pärast seda kui ta ennast  jõge mööda vaadil ratsutades hirmsasti ära oli külmetanud.    Ja sellised sõnad kuuluvad kahtluseta ka sellise inimese repertuaari, kes väljas valitsevat sooja märga ilma lihtsameelselt kevadeks juhtus pidama ning trennist autosse ja autost poodi lahtiselt lehvivate jopihõlmadega patseeris.    Lisaks ninalöristamisele ja kurgutablettide lutsutamisele olen oma päevi sisustanud Inglismaa ajaloo tudeerimisega (ning avastanud selle käigus palju seoseid asjade vahel, millest mul siiamaani vaid passiivne teadmine oli olnud ja mis nüüd ootamatult siin-seal palju korrastatumasse süsteemi astusid ja minu maailmapildi puslet päris mitme tüki võrra kasvatasid). Hetkel on käsil "Beowulfi" lugemine (just nimelt lugemine, kuna see viimane film on originaalist ikka kõvasti kaugenenud - liiga kaugele minu maitse jaoks). Ja tahan natuke Beowulfi ja Grendeli videoid ka YouTube'ist vaadata veel. Kuningas Arthuri legendid ootavad veel oma järge, ehk nädala lõpuks saan ka nendest enda jaoks kokkuvõtte tehtud ja selle oma ajalooblogisse paika pandud.    Vicki Baumi "Grand Hotell" on ka minu lugemisvaras juba teist nädalat. Nokitsen teda nagu head kommi. Ja tahan üles otsida ühe raamatu, mida mäletan endal olnud olevat - lugu viikingitest, Erik Punasest, ja nende talvitumisest kuskil väga külmas kohas.    Eile oleks peaaegu tickerile küüned taha saanud, aga siis saabusid õhtul siia mehe teine õde oma perega ning tegid ettepaneku, et kui nad juba kord siin on, siis tähistame  ära mu poja 11nda sünnipäeva (millise täpne kuupäev on küll täna, aga täna on nad juba kodus). Ja muidugi ma siis ei hoidnud eriti kartulisalatiga tagasi ennast :P. Pluss koogitükike ja brändi (kuna see va kurk oli ikka kibe kangesti). Seesama õde võitis mingi kergejõustikuvõistluste seeria (Edit: uurisin lähemalt - BIG sisekergejõustiku Kuldliiga) piletiga reisipaketi Hispaaniasse, Valenciasse, sisekergejõustiku MM-le, ning veedab peatselt nädalakese seal - oligi siis kergelt reisiärevuses eile juba :).    Nii et ticker seisab endiselt edendatavate asjade järjekorras. Pühapäeval (või laupäeval- täpsemalt peab täna ära otsustama) tulevad poisi sõbrad sünnipäevatähistamisele ja sel puhul lubasin küpsisetorti teha - ja ega ma siis ise ka oma hambaid sellest eemal hoida ilmselt päris ei suuda :))).    Lisaks tuleb veel üle vaadata poisi inglise keele projektiks kujundatud materjal ja võimalik, et ohtrasti printimist teostada seejärel.    Mine ära,  nohu!